b'\n_START_ARTICLE_\nGasskammer\n_START_PARAGRAPH_\nGasskammer er en henrettelsemetode hvor den som skal henrettes utsettes for d\xc3\xb8delig gass i et gasstett rom. Metoden blir praktisert i USA av fem stater: Wyoming, California, Maryland, Missouri og Arizona (i alle disse statene kan den d\xc3\xb8mte ogs\xc3\xa5 velge giftspr\xc3\xb8yte). Den d\xc3\xb8delige gassen dannes ved at kaliumcyanid eller natriumcyanid blandes i et beger med saltsyre. Blandingen utvikler cyanidgass, som \xc3\xb8delegger kroppens evne til \xc3\xa5 prosessere hemoglobinet i blodet. Den d\xc3\xb8mte mister bevisstheten i l\xc3\xb8pet av f\xc3\xa5 sekunder og kveles. En person som pr\xc3\xb8ver \xc3\xa5 holde pusten, vil ofte f\xc3\xa5 kraftige kramper. I USA brukes en giftig, og ikke i seg selv kvelende gass, da kvelning er i strid med menneskerettighetene._NEWLINE_Det f\xc3\xb8rste kjente gasskammer vi vet om, ble rigget i stand under slaveoppstanden p\xc3\xa5 St Domingue (v\xc3\xa5re dagers Haiti).  Napoleon hadde gjeninnf\xc3\xb8rt slaveriet og slavehandelen igjen i fransk Vestindia, og satte general Charles Leclerc, gift med Napoleons s\xc3\xb8ster Pauline Bonaparte, til \xc3\xa5 nedkjempe oppr\xc3\xb8ret som fulgte. Leclerc d\xc3\xb8de av gulfeber, og generalen som etterfulgte ham, gikk frem med stor brutalitet. Ved \xc3\xa5 stue tilfangetatte svarte og mulatter inn i lasterommet p\xc3\xa5 et skip, og brenne svovel der natten igjennom, konstruerte han et fungerende gasskammer. Om morgenen ble likene slengt over bord, og flere fanger stuet inn i lasterommet.'